**Aqua vita – Živá voda,  
Spoločnosť pre spoznávanie a záchranu mokradí**

s podporou

**Národného parku Slovenský kras, Národného parku Poloniny, CHKO Východné Karpaty, CHKO Vihorlat, Slovenskej zoologickej spoločnosti pri SAV**

Vás srdečne pozývajú na

**SLOVENSKÉ VÁŽKARSKE STRETNUTIE 2024**

****

**Všeobecné informácie:** Cieľovým územímje najkrajnejší severovýchod Slovenska na hraniciach s Poľskom a Ukrajinou. Zahŕňa územie NP Poloniny, CHKO Východné Karpaty a CHKO Vihorlat s unikátnymi prírodnými aj kultúrnymi hodnotami. V regióne sa nachádzajú karpatské pralesy s voľne žijúcimi zubrami, vlkmi a ďalšou východokarpatskou flórou a faunou. Je tu park nočnej oblohy, drevené cerkvy (kostoly) a pamiatky na prvú svetovú vojnu. Z vážok je známy výskyt niekoľkých desiatok druhov, pričom sú medzi nimi aj ťaháky ako *Coenagrion ornatum*, *C. hastulatum*, *C. scitulum*, *Cordulegaster bidentata*, *Somatochlora meridionalis* alebo *Sympetrum pedemontanum*. Na celom Slovensku tu bola jediný raz hodnoverne pozorovaná *Leucorrhinia albifrons*. Toto všetko v miere možnej a primeranej zaradíme do programu.

Oproti predchádzajúcim ročníkom SVS nás čaká niekoľko zmien.

1. Projekt monitoringu, z ktorého ŠOPSR stretnutia financovala, je skončený. Pracujeme na získaní náhradnej finančnej podpory, ktorá ale pravdepodobne ani v prípade úspechu nepokryje všetky náklady. Treba preto počítať s tým, že náklady na ubytovanie a stravovanie si každý účastník hradí zo svojho (v lepšom prípade so spolufinancovaním). Pre koho je to relevantné, môže mu byť vystavený účtovný doklad a časť nákladov v zmysle zákona preplatená z rekreačného poukazu.
2. Z tohto dôvodu potrebujeme mať prehľad o ubytovaní a stravovaní skôr ako zvyčajne. Súčasťou návratky je objednávka ubytovania a stravy, ceny sú uvedené na príslušnom mieste v pozvánke. Náklady na ubytovanie a stravu budú každému účastníkovi započítané do sumy vložného. Zmeny bude možné uskutočniť ešte do konca mája, po tomto termíne ich už nemôžeme zaručiť a budú závisieť od aktuálnej kapacity zariadenia a jeho pravidiel.
3. Z dôvodu znižovania nákladov nebudú tento rok tričká vyrobené paušálne, ale len pre tých účastníkov, ktorí si ich objednajú. Náklady na výrobu trička budú pripočítané do sumy vložného. Záujemcov prosíme, aby v návratke vyznačili svoj záujem a aj veľkosť a počet objednávaných tričiek.
4. Výsledky SVS budú na konci roka zverejnené v časopise *Membranula*. Jeho prvé číslo je k dispozícii na adrese <http://www.vazky.sk/publicita/membranula1-web.pdf>. Nájdete v ňom výsledky všetkých doterajších stretnutí.
5. Máme záujem aj o zverejnenie abstraktov z prednášok. Účastníkov, ktorí do programu prihlásia príspevok, prosíme súčasne o poslanie abstraktu. Zverejňovanie sa týka aj príspevkov, ktoré odzneli na predchádzajúcich ročníkoch SVS (tiež v rámci Pochovávania sieťky). Inštrukcie pre autorov sú uverejnené v 1. čísle *Membranuly*. Abstrakty posielajte ideálne s návratkou, prijateľné je tiež doniesť ich osobne na USB priamo na SVS. Najneskorší termín na doručenie abstraktu, ktorý má byť publikovaný v nasledujúcom čísle *Membranuly*, je koniec novembra.

Ďakujeme za pochopenie a veríme, že napriek všetkému sa stretneme v rovnako hojnom počte ako vlani.

**Termín:** SVS 2024 sa bude konať 13.-16. júna 2024. V tomto termíne by malo byť možné pozorovať väčšinu najvzácnejších druhov vážok. Program SVS sa začína štvrtkovým večerom (večerou). V prípade záujmu je možné vo štvrtok cez deň zorganizovať kurz určovania vážok(prednostne lariev, ale aj imág) pre úroveň začiatočník.

**Ubytovanie:** Základňa bude v Snine na rybníkoch (Rekreačné stredisko Vihorlat - <https://vihorlatresort.sk/>). Stredisko poskytuje ubytovanie v izbách a chatkách, rovnako aj stravovanie. Súčasťou areálu je parkovisko, bazén a dve ihriská. K dispozícii je internet, psy sú tolerované. V prípade psa ako člena posádky je dohodnutie podmienok na jeho majiteľovi, organizátori SVS zabezpečujú ubytovanie a stravu len pre ľudských členov.

Cena ubytovania:

* dospelý 20 €/noc
* dieťa do 15 r. 17 €/noc

**Stravovanie:** Rekreačné stredisko dokáže prestravovať mäsožravcov, vegetariánov, vegánov a aj iné diéty. Stravovanie je možné aj individuálne, z dôvodu plynulosti programu však uprednostňujeme spoločné zabezpečené organizátormi. Raňajky a večere sa budú podávať v jedálni na mieste, obedy formou balíčkov so sebou. V prípade kurzu určovania vážok bude aj obed na mieste.

Cena stravovania:

* plná porcia raňajky 7 € obedy 8 € večere 7 €
* polovičná porcia raňajky 5 € obedy 7 € večere 6 €

Veľkosť porcie je nastavená na dospelého resp. dieťa, ale každý si objednáva na základe vlastného ohodnotenia svojich schopností a kapacít bez ohľadu na vek.

**Kurz určovania vážok:** Rýchlokurz odonatologickej geniality sa uskutoční vo štvrtok cez deň, a to v prípade dostatočného záujmu. Bude zameraný na začiatočníkov a jeho náplňou bude určovanie lariev aj imág. Záujemcovia, ktorí budú potrebovať prenocovať zo stredy na štvrtok, si nocľah zabezpečujú sami.

Kurz bude ukončený certifikátom, poplatok za absolvovanie je 50 € za osobu.

**Doprava:** Vlastná.

Účastníkov cestujúcich autom a ochotných odviezť ďalších záujemcov prosíme o uvedenie počtu voľných miest a predpokladanej trasy v návratke. Nezabudnite tiež poskytnúť súhlas so zverejnením svojich kontaktných údajov, aby sme Vás dokázali na seba navzájom nakontaktovať.

**Tričká:** Budú vyrobené len tým účastníkom, ktorí o ne prejavia záujem. Veľkosť a počet prosíme oznámiť v návratke. Cena sa bude odvíjať od celkového počtu objednaných tričiek na SVS, predpokladáme cca 10 – 15 € za kus.

**Účastnícky poplatok:** Vložné na SVS je tradične symbolické vo výške 10€, prednášajúci a deti do 15 rokov majú polovičnú zľavu. Poplatok sa využije na prevádzku stránky vazky.sk a okamžité výdavky počas SVS. K základnému vložnému budú každému účastníkovi na základe jeho objednávky pripočítané poplatky za ubytovanie, stravovanie, kurz a tričko.

**Program:** Zachovávame ustálenú štruktúru – piatok brigáda, sobota terén, nedeľa program za odmenu, štvrtok až sobota večer spoločenský program s prezentáciami a diskusiami. Vzhľadom na atrakcie v okolí je možné, že časť večerného programu bude realizovaná v exteriéri (napr. pozorovanie nočnej oblohy). Súčasťou programu bude zhromaždenie slovenských vážkarov.

* Terénna časť programu bude zameraná na aktualizáciu výskytových údajov a vyhľadávanie nových lokalít vzácnych druhov (predovšetkým *C. ornatum, C. heros, S. meridionalis, L. albifrons*). Lokality budú vybraté v spolupráci so správami NP Poloniny, CHKO Východné Karpaty a CHKO Vihorlat. Pohybovať sa na nich budeme organizovane. Podľa počtu prihlásených a záujmu účastníkov budú vytvorené výskumné skupiny do kompetenčných území zapojených správ NP a CHKO.
* Večerný program poskytne priestor na prezentácie odborného aj menej odborného charakteru. Vítané sú tiež ďalšie prezentácie od účastníkov, a to nielen odborné, ale napr. aj premietanie vlastných fotografií z ciest za vážkami, filmov, výstavy umeleckých prác atď. Technika bude zabezpečená. Záujemcov prosíme tému a formu oznámiť v návratke. Predbežne na sobotu je v pláne aj zhromaždenie slovenských vážkarov.
* Záujem o brigádu na pomoc vážkam prosíme potvrdiť v návratke. Miesto bude vybrané príslušnými správami chránených území, detaily oznámime prihláseným účastníkom SVS v druhom cirkulári.

**Prihlasovanie:** Na SVS 2024 sa môžete prihlásiť vyplnením návratky a jej odoslaním na adresu <dusan.sacha@vazky.sk>. Termín uzávierky je 14. apríla 2024.

Nezabudnite tiež sledovať stránku [www.vazky.sk](http://www.vazky.sk), kde priebežne uverejňujeme aktuálne informácie o SVS. Tešíme sa na Vás!

**UPOZORNENIE**

SVS 2024 je oficiálna vážkarska akcia s odborným a zákonným krytím poskytnutým jej organizátormi. Prihlásení účastníci sa zaväzujú rešpektovať pokyny organizátorov v súlade s týmito princípmi.

Pre prípad návratu pandémie, vyostrenia geopolitickej situácie alebo iných životných katastrof bude potrebné sledovať dianie vo svete a riadiť sa platnými nariadeniami.